
מנהלת הוועדה: 
וילמה מאור

ייעוץ משפטי:

עו"ד גיל שבתאי

עריכה:


חיה מרקביץ' - פרוטוקול

שידורי חסות בערוץ הבריאות, המופק עבור חברת הכבלים והלווין
היו”ר משה שרוני:

צהרים טובים לכולם, אני פותח את הישיבה בנושא שידורי חסות בערוץ הבריאות המופק עבור חברת הכבלים והלווין. 

מר אודי מירון, בבקשה:

אודי מירון: 

אני הכרתי והפעלתי הרבה ערוצים ואף פעם לא הגעתי לוועדה. אבל כיוון שהפעם עסקינן בנושא בריאות לבריאות הציבור והגישה שלנו היא שירותית, תמצאו בערוץ הזה, שירות לציבור בלבד. יש לנו גם דוגמה פיזית להראות את סוג התכניות שאנחנו עושים.


למרות שאנחנו חברה עסקית, אנחנו עושים את זה מתוך הבנה שאנחנו מבצעים שליחות. השליחות הזאת גם די מצליחה, הקהל אוהב את זה. המחיר הוא מחיר הוגן וסביר סביב 10 ₪. עד היום יש לנו כ-50 אלף מנויים והמספר הזה גדל. 

אבל כדי שלא נצטרך להסתמך רק על תכניות מיובאות מחו"ל אלא לייצר תכניות יותר ויותר מקוריות, שיספרו על מה שקורה בארץ, שיתנו גם את כל הטיפים והתובנות הנכונות, תכניות שמונעות שיספרו על טיפולים קיימים וגם שיעסקו בהעברת מידע לציבור. אנחנו זקוקים לאפשרות של חסויות. דבר שנעשה כבר כתקדים בעבר לגבי ענפי ספורט שהם לא כדורגל וכדורסל, זה נעשה עבור תכניות ספרות ואמנות. אנחנו לא רואים שום סיבה למה מועצת הכבלים לא תתיר לנו חסויות לתכניות המקוריות שמטרתן לשרת את הציבור. 

יש לנו מצגת קטנה. 

היו”ר משה שרוני:

בבקשה:

אודי מירון:


מציגים סרט. מה שראיתם כאן זה סדר גודל של 10 או 15 אחוז מהערוץ, כל השאר זה תכניות מיובאות, תכניות איכותיות שעוסקות בדברים דומים אבל מחו"ל. היינו מאוד שמחים שהפרופורציה תהיה שונה, אולי הפוכה וכדי להגיע לשם, אנחנו זקוקים לחסות.

היו”ר משה שרוני:

תודה רבה. אני מבקש מאדון יורם מוקדי:

יורם מוקדי:


ברשות יו"ר הוועדה, אתן סקירה ממש קצרה לכמה חסויות. המצב של החסויות בשידורי כבלים ולווין הוא כזה שיש סמכות למועצה להתיר חסויות ובמשך השנים היא עשתה את זה בזהירות רבה. 

החסות מבחינתנו היא לא פרסומת ולכל מי שלא בקי ברזי הרגולציה בארץ, לכבלים וללווין אסור לפרסם בכלל פרסומות, אבל מותר להם חסויות ואנחנו אישרנו בעבר חסויות בתכניות הספורט העממי או הספורט שבעצם צריך עזרה, נותן חסות כדי לקיים את עצמו. גם בתחום התרבות והאומנות חשבנו שאלמלא הסוכרייה הזאת של החסויות, לא נוכל לקדם את התרבות והאומנות. 

לכן אנחנו נותנים את הזכות להעניק חסויות זהירות רבה מאוד. זה תמיד נעשה לאחר שימוע ועם הרבה מאוד שיקול דעת. לכן אני יותר רוצה להקשיב יותר מאשר להשמיע. 

היו”ר משה שרוני:

בסדר, תודה. עו"ד רובשי, בבקשה:

ניבה רובשי:

אני מייצגת את שידורי קשת בערוץ 2. ערוץ 2 זה ערוץ מסחרי שממומן ע"י חסויות ופרסומות. שוק הטלוויזיה בארץ מחולק למעין שלושה חלקים. יש את ערוץ 1, שהוא ממומן מאגרה; יש את שידורי הכבלים והלוויין שהם ממומנים מדמי מנוי ויש את הערוצים המסחריים שזה ערוץ 10, ערוץ 2, ערוץ 24, שהם ממומנים ע"י פרסומות וחסויות.


זוהי חלוק מאוד עדינה, ברורה, היא מובנת וחשובה. 

אברהם רביץ:

אנחנו שמענו שיש כבלים שכן מרשים להם חסויות.

ניבה רובשי:

שאנחנו סבורים שזה גם בניגוד לחוק. 

אברהם רביץ:

אבל זה אומר שיש.

היו”ר משה שרוני:

חבר-הכנסת רביץ, אחר-כך.

ניבה רובשי:

לא, השאלה הזאת במקומה. אנחנו חושבים שאסור לתת חסויות בכבלים ובלווין.

אברהם רביץ:

אבל נתנו להם.

היו”ר משה שרוני:

לא, השאלה במקומה, אנחנו נחליט מה כן ומה לא.

ניבה רובשי:

אבל יש כאן עניין של מדיניות. 

היו”ר משה שרוני:

של מי? 

ניבה רובשי:

מדיניות של ממשלה. 

היו”ר משה שרוני:

של הממשלה, עוד לא שמעתי על זה. 

ניבה רובשי:

יש את סעיף 6 בחוק התקשורת, שבא ואומר שאסור לעשות פרסומות (והיום החסויות זה משהו שהוא מאוד דומה לפרסומות) בכבלים ובלוויין, אלא באישור של החלטת ממשלה, באישור שר התקשורת. 

היו”ר משה שרוני:

באישור כל הגדולים.

ניבה רובשי:

כל שינוי של מדיניות. 

היו”ר משה שרוני:

גברתי, הוועדה הזו מוסמכת להחליט ולהעביר את זה בכנסת, בלי הממשלה. 

ניבה רובשי:

השאלה מה להחליט בשאלה אם הוועדה מודעת ומכירה מספיק את שוק הטלוויזיה במדינת ישראל ואת האיזון הרגיש והעדין שקיים היום בשוק. היום טלוויזיה מסחרית בישראל נמצאת במשבר מאוד גדול, יש לערוץ 2 ולערוץ 10 מחויבויות מאוד גדולות.

היו”ר משה שרוני:

לנו יש מחויבות כלפי הציבור במדינת ישראל. 

ניבה רובשי:

או-קיי, אז אם אתה תפגע בערוצים המסחריים והערוצים שכל אזרחי מדינת ישראל רואים אותם, ולא ערוץ של 50 אלף איש, אתה תביא לפגיעה של כל הציבור במדינת ישראל מבחינת היכולת של הערוצים.

שאול יהלום:

בינתיים שמעתי שאתם לא עומדים בתנאי המכרז.  

ליה שמטוב:

ולמה לזלזל ב-50 אלף צופים? 

ניבה רובשי:

אני לא מזלזלת, אני רק אומרת שכשעושים דבר כזה -  חייבים לראות את כל הצדדים. דבר נוסף, צריך לזכור שהערוצים המסחריים שהם מוכרים פרסומות או חסויות, הם משלמים, ארבעה אחוז תמלוגים למדינה. כאן בעצם מקבלים את זה מגורמים חיצוניים, צריך להבין שמדובר כאן בגורמים מסחריים לכל דבר ועניין. 


לא יכול להיות שאותם גורמים מסחריים יגזלו את ההכנסה של הערוצים המסחריים. 

היו”ר משה שרוני:

תודה רבה.  דורון אבני, בבקשה:

דורון אבני:

הרשות השניה היא גורם שבעצם מפקח על ערוצים 2 ו-10, זה רשות סטטוטורית מטעם המדינה שבעצם מסדירה את השוק הזה. 


בעצם השוק של שידורי טלוויזיה נחלק בין שלושה גורמים. בין הטלוויזיה הציבורית שממומנת מאגרה, טלוויזיה שממומנת מדמי מנוי, זה הטלוויזיה הרב-ערוצית וערוץ 2 שהוא בעצם ניתן חינם לציבור. זאת הנקודה החשובה פה, הוא ניתן חינם לציבור כמו ערוץ 10 ששניהם ערוצים מסחריים שניזונים אך ורק מפרסומות. 


כלומר, הציבור בעצם משלם בזה שהוא צופה בפרסומות. ברגע שמתירים חסויות בערוצי הכבלים והלווין שהם ניזונים מדמי מנוי, ובאמת נאמר פה, צריך לשלם 10 ₪ בחודש כדי לצפות בערוץ הבריאות.

היו”ר משה שרוני:

מי אמר? אנחנו נחליט כאן. 

דורון אבני:

אני מתאר את המצב הקיים. צריך לשלם 10 ₪, זה לא ערוץ שפתוח חינם לכלל הציבור, הוא פתוח רק למי שהוא מחובר לכבלים וללוויין. ברגע שעושים את זה, לוקחים מעוגת הפרסום הכללית שבעצם כולם פשוט צריכים להיות ניזונים ממנה. 


המחוקק קבע לערוץ 2 ו -10 בחוק שלהם נקבע, בוועדות בכנסת, שורה של מחויבויות ציבוריות. הם חייבים לשדר הפקה מקומית, מה שמר מירון רוצה לעשות הרבה בערוץ הבריאות, ערוך 2 וערוץ 10 חייבים כבר היום עפ"י חוק. 

שאול יהלום:

אבל אתם לא עומדים בתנאי המכרז. 

דורון אבני:

קודם כל, אני מדבר על רקורד של 12 שנים, אין גוף שידור במדינת ישראל שעשה יותר מערוץ 2 בכל רקורד של 12 שנים. מה שהם עשו – לא עשו השנה, אנחנו נברר בסוף השנה, 12 שנים לאחור בזכות ערוץ 2 היום יש תעשייה של הפקה מקומית במדינת ישראל, זו עובדה.


הפקות מקומיות זה דבר שנקבע בחוק. דרמות, פריפריה, שידורים לאוכלוסיות עד גיל הזהב, כל הדברים האלה ניתנים בחינם בערוץ 2 ובערוץ 10.

היו”ר משה שרוני:

המון שידורים לגילאי הזהב יש בערוץ 2, בטח, כן, כן.

דורון אבני:

זו עובדה, יש תכניות.  כרגע אנחנו עומדים בפני תהליך שתואר כאן, זה פרסום הולך ומתמשך באותה עוגת פרסום. יש הרבה מטרות טובות בספורט ותרבות ואומנות זה מטרה טובה. ואני בטוח שאפשר למצוא עוד עשרות מטרות טובות ואנחנו לא מזלזלים במטרות האלה. 


כל מה שאנחנו באים ואומרים זה שהמחוקק עשה את האיזון. הוא קבע שערוץ 2 יהיה ניזון מפרסומות וחסויות, צריך לתת לערוץ 2 את העוגה הזאת במלואה.

היו”ר משה שרוני:

את העוגה במלואה, נכון? 

דורון אבני:

זה מה שהמחוקק קבע. 

היו”ר משה שרוני:

בסדר, במדינת ישראל משנים חוקים, אתה יודע. המחוקק זה כנסת ישראל, זה הכל, שיהיה ברור. 

דורון אבני:

בכל הכבוד, אלה גופים שהתמודדו במכרז רק לפני שנתיים, התחייבו התחייבויות כבדות מאוד. נאמרו פה דברים מאוד נכונים, יש התחייבויות כבדות ואנחנו מתכוונים לעמוד על כך והצרנו על כך שהם יעמדו בהתחייבויות. אבל מצד שני, צריך להגן על ההכנסות שלהם וזה לא לטובתם, זה לטובת הציבור. 

אותו ציבור שמקבל שידורים בחינם, לעומת כאן שזה ציבור שאל"ף, צריך לשלם לכבלים וללוויין כדי להיכנס בכלל לפלטפורמה, שזה תשלום של בין מ-150, ל-200 ₪ במינימום ועל זה עוד 10 ₪ כדי לצפות בערוץ הזה. 

כלומר, כדי להגיע לערוץ הזה היום, אזרח במדינת ישראל צריך להוציא בחודש -200 ₪, כדי להגיע לערוץ הזה.

אברהם רביץ:

בחודש? 

דורון אבני:

בחודש. 

ליה שמטוב:

לא, לערוץ הזה, לכל החבילה.  אם הם לא שילמו 10 ₪, אז אתה תיתן אפשרות כזאת? 

דורון אבני:

לא, אני אומר, כדי להגיע לערוץ שלו היום, הוא צריך לשלם מינימום 200 ₪.  180 ₪ כדי להיכנס לפלטפורמה ועוד 10 ₪ כדי לשלם לערוץ הזה. כדי לראות ערוץ 2 היום, לא צריך לשלם שקל. 

ליה שמטוב:

אבל גם מי שמשלם היום 180 ₪, יכול להיות שהוא לא רוצה לראות דברים מסוימים, אבל הוא מחויב כבר. 

היו”ר משה שרוני:

לא, יש להם חוקים משלהם, הם מכתיבים לאיזה ערוצים בלי כסף, איזה ערוצים עם כסף. 

אברהם רביץ:

אתה עו"ד, יש לך קייס משפטי? 

דורון אבני:

בוודאי שיש לי קייס משפטי.

אברהם רביץ:

אז למה אתה צריך להתמודד עם זה כאן? 

היו”ר משה שרוני:

אדוני, כשאני אומר להפסיק, מפסיקים. תודה. 

גב' רויטל בן דוד, בבקשה: 

רויטל בן-דוד:


אנחנו הגענו לדיון הזה מההיבט הרפואי. תומכים במסירת מידע אחראי ורציני  לציבור. נמצאת אתי כאן ד"ר עירית חרמש שבאה לדבר יותר על ההיבט מהמבט הפיזי על מסירת מידע אחראי בתכנית שאם וכאשר תחליט הוועדה את אשר היא תחליט, אנחנו חשוב לנו למסרו. 

עירית חרמש:

עם כל הכבוד לאיך שאהוד וגם ידידיי פה עורכי-הדין, מה שהם דיברו.

היו”ר משה שרוני:

עורכי-הדין מתפרנסים מזה.

עירית חרמש:

גם אהוד מתפרנס מזה. כי מה שהם הציגו זה אינטרסים כלכליים. אתה דיברת על טובת הציבור ואני חושבת שטובת הציבור זה נגד הפרסומות. אם אנחנו מקיימים ערוץ שצריך להביא מסרים בריאותיים, ברגע שתכניס בו פרסומות לקולה או לשוקולד אז זה כבר לא בריאות.  יש פה סתירה פנימית בתוך המסר שלנו.

היו”ר משה שרוני:

יש ניגוד אינטרסים, בואי נקרא לזה.

עירית חרמש:

נכון, כי אני חושבת שצריך להשאיר את הערוץ הזה ערוץ נקי. 

שאול יהלום:

מי יממן? כמה ההסתדרות הרפואית מוכנה להשקיע? 

עירית חרמש:

בנושא של החסויות, אני באופן אישי, כהדיוטה, לא רואה הבדל בין חסות לפרסומת.

ואסל טאהא:

אפשר להסביר לנו את ההבדל בבקשה? 

עירית חרמש:

אני לא יודעת מה ההבדל. 

היו”ר משה שרוני:

בסדר, אני אסביר לך.  מר מוטי שקלר מרשות השידור, בבקשה:

מוטי שקלר:

אני לא רוצה להתייחס לערוץ הבריאות כי אני לא בדיוק מכיר אותו, אני רק מדבר במישור העקרוני. במצב שבו השוק המסחרי לכאורה הוא הגורם היחידי שמזין את ערוץ 2 ו-10, צריך לזכור שיש אין סוף גורמים בתוך שוק הפרסום שאין להם שום עניין להגיע ל-2 ו-10 בשל האופי המיוחד של 2 ו-10 כערוצים מסחריים. 

בשוק עצמו יש מספיק גורמים שדרך החסויות יכולים להניע גורמים כלכליים כאלה ואחרים, לטוב ולרע, בין אם זה יועיל או לא יועיל מבחינת האתיקה, כך שמבחינת השוק יש עדיין מקום לפרסום דרך חסויות לערוצים למיניהם שמייצרים ערך מוסף. ננצל את הדבר הזה. אני כמובן בעל עניין, אני לא מסתיר. במצב הנוכחי שהאווירה בקושי מצליחה להחזיק אותו, כדי לעשות תכניות עם ערך מוסף, אני צריך להגיע לשיתופי פעולה עם ערוצי נישה, אני צריך חסויות, אחרת לא יהיה לי ערוץ ציבורי, כי מהאווירה בלבד לא ניתן היום להחזיק ערוץ עם שבע תחנות בד בבד. 

רן כהן:

דווקא זה הרדיו היחידי שמרוויח את זה. 

מוטי שקלר:

ואגב, ומה עם הגילוי הנאות, לו הייתי עכשיו מנכ"ל הרשות השניה, אני מניח שהייתי נלחם בעניין.  אני לא רוצה להצטדק מטבע הדברים, הייתי עומד באינטרס של ה-2 וה-10 ואין ספק שבהבדל של תקדימים זה יכול לייצר תקדים במדרון החלקלק הזה ולהפרת החלוקה המאוד ברורה בין שוק הפרסום למנויים לאגרה. החלוקה הזאת משתבשת עם השנים, אין מה לעשות.


ולכן אני לא אומר שמעכשיו והלאה צריך לתת, לזה אני בפירוש מתנגד. עדיין החסויות לוקחות נדבך מאוד מסוים, נישה מאוד קטנה שמאפשרת לתכניות בעלות ערך מוסף להיות על המסך. זה יכול להיות בערוץ הבריאות וזה יכול להיות בתכניות מסוימות בערוץ הספורט וזה יכול להיות גם בערוץ 1. ולכן זו הגישה שלנו.

היו”ר משה שרוני:

תודה רבה. מבקשים פרסום, אך מי שמשלם את הפרסום זה אנחנו הצרכנים, מאות אלפי דולרים. אף אחד לא לוקח בחשבון שאנחנו משלמים את המחיר על הפרסומים. 


ד"ר ניבה שפירא, בבקשה:

ניבה שפירא: 


אני חושבת שהעניין הזה של שירותי בריאות, כלומר, הדרכה לציבור על-ידי תכנית אקראית פה ושם באיזשהו ערוץ, יש אנשים שבאמת צריכים את זה ובאמת רוצים. אנחנו יודעים ששינוי הרגלים כרוך בחשיפה המשכית והזנה המשכית של הידע, של השכנוע ואפילו של הפרוצדורות שאותם צריכים לקבל בשביל לשנות.


ולכן, לפי דעתי, בתכנית אקראית של ערוץ אחד או שניים, אי אפשר לקבל הביתה את השירות הזה של החינוך היומיומי לשינוי הרגלים שהם כל-כך חשובים. הבוקר התפרסם ש-40 אחוזים מהנשים מתות מסרטן עד גיל 75. מוכרחים להביא את השירותים האלה של הדרכה הביתה ולפי דעתי ערוץ כזה יכול לעשות את השירות הזה. 


וכמובן  ששם המשחק זה הפיקוח, מוכרח להיות פיקוח רציני על כל חסות, על כל מהות של כל תכנית ואז זה יכול להיות שירות מצוין. 

היו”ר משה שרוני:

אני מודה לך. בבקשה מר גיסין:

מידד גיסין:


אחת הבעיות המרכזיות שכולם מודעים לה, זה חוסר המידע של הציבור בהרבה נושאים בבריאות, בנושא של הזכויות שלו ובנושא של מה שלא מגיע לו. אנחנו מברכים כל אופציה שתעזור למסור מידע נוסף לציבור בצורה מסודרת. אנחנו רק מצפים מהערוץ הזה, אם זה יאושר, לתת במה לארגוני החולים, לבעיות של החולים ובעיקר לנושא זכויות החולים.

 וכמובן כמו שנאמר, בקרה אם של משרד הבריאות או של ההסתדרות הרפואית או של כל גוף אחר לקבל מידע שיש לו הוכחות קליניות, מידע מדויק, לא כמו בפרסומות.

היו”ר משה שרוני:

תודה רבה. מר נתן מאיר, בבקשה:

נתן מאיר:


יש דבר שחייבים להבין. הממשלה עם התקציב שלה בשנים האחרונות, נכנסת יותר ויותר להסברה באמצעות המסכים שנמצאים בבתים שלנו. אני חושב שאם יוחלט באיזשהו שלב לאפשר לערוץ הזה, כמו לערוצים אחרים, כדי לקבל חסויות בתשלום, צריך להיות ברור שמסרים כלליים שמשרתים את הציבור צריכים להיות מועברים על-ידי הממשלה בלא תשלום.


ובכך אנחנו יכולים להזין את הציבור גם בצורה כזאת, במקרה זה של הבריאות וישנם ערוצים נוספים. והיום הממשלה צריכה לפנות שוב פעם באמצעות התקציב הדל שלה לפרסום, באותם הערוצים.

היו”ר משה שרוני:

תודה רבה. מר ניצן, בבקשה:

ערן ניצן:


אני רק אומר לגבי העניין של הפרסומות והחסויות. שוק הטלוויזיה בישראל זה מתואר פה, הוא בנוי עקום.

היו”ר משה שרוני:

עקום מאוד. מי הקים אותו עקום? 

ערן ניצן:


זה התחיל בכשל בשידור הציבורי ואחרי זה ניסיון להטיל חובות על השידור המסחרי ואז מונופול של פרסומות שזה לא מסחרי ואז על זה בנוי הרב-ערוצי. הממשלה מודעת לדבר הזה והיא עומדת לבחון במהלך השנה הקרובה את כל הנושא של פרסום ופרסומות בכל הפלטפורמות השונות: בערוץ המסחרי, בציבורי וברב-ערוצי.


אבל צריך רק להדגיש, הטיפול בנושא הזה המכונן הזה בתחום התקשורת יכול להוביל גם למפלה.

היו”ר משה שרוני:

איזה מפלה? אתה חושב שאם ערוץ 2 וערוץ 10 לא יהיו, לא נחיה? באמת.

ערן ניצן:


צריכה להיות בדיקה רחבה ובדיקה של כל השוק ולא טיפול נקודתי בערוץ כזה או אחר. 

היו”ר משה שרוני:

אבל אתם בדרך-כלל עושים טיפול נקודתי, האוצר. 


חבר-הכנסת לשעבר, שאול יהלום, בבקשה:

שאול יהלום:

קודם כל למען הגילוי הנאות, אני קשור במידה מסוימת לערוץ הבריאות. אני רוצה להעיר שתי הערות. הערה ראשונה, אני חושב שהמטרה של הכנסת בכלל זה לעודד ערוצים שכל אדם בישראל יכול לפתוח ולעומת ערוצים שחלק גדול מהאוכלוסייה לא יכול לפתוח, לא לו ולא לילדיו, שהוא פותח – יש שם רק מין ואלימות. ולכן אם יש כאן ערוץ נקי וזה ערוץ נקי לחלוטין, קודם כל צריך לעודד אותו. 


הדבר השני, ערוץ בריאות חשוב לחדר הזה פי כמה כוועדת הבריאות. ולכן אני אומר את זה לנתן מאיר מלכתחילה, אם אתה שואל אותי, מדינת ישראל היתה צריכה לפתוח ערוץ בריאות. 

היו”ר משה שרוני:

אבל זה מה שעומד מאחוריך, האוצר לא נותן, אין כסף. 

שאול יהלום:

יפה ומאחר וזה לא כך, אז צריך לעודד, אין ברירה, גורמים שלקחו את זה במקום ערוץ פלייבוי. הם יכלו לקחת ערוץ יותר גרוע ולקחו ערוץ נקי. ודבר אחרון, מי שצריך להיות מעוניין בערוץ הזה קודם כל הרופאים ולכן כששמעתי כאן את נציגת ההסתדרות הרפואית, ד"ר חרמש, אז זה בדיוק הפוך ממה שהיית צריכה לדעתי. 

בגלל שאם באמת, אומרים לך כאן אנשים, בלי חסויות, אנחנו מתמוטטים, את אומרת אז שלא יהיה ערוץ, זאת המסקנה שלך. במקום שאת תיאבקי על העניין, את עושה בדיוק הפוך. 

היו”ר משה שרוני:

מר יהלום, אתה אומר ככה, מנהל מחלקה בבי"ח אם אין  לו קליניקה הוא אבוד, בגלל זה יש לו קליניקה, נכון.


חבר-הכנסת אלדד, בבקשה:

אריה אלדד:

אני מבין שחלק מהדברים נאמרו. ראוי ששידור כזה יהיה חלק מהשידור הציבורי במדינת ישראל. אבל קשה לנו לכפות תכנים על ערוצים ממלכתיים וככל שהם יותר ממלכתיים, הם פחות משרתים לטעמי היום אינטרס ציבורי במדינת ישראל.


האמירה שנאמרה פה על ערוץ 2 שהוא חינם, אני מבקש להעמיד דברים על דיוקם. אדם סביר מן היישוב לא יכול לקלוט את ערוץ 2 אלא אם הוא קונה צלחת, מטפס על הגג ומתחבר בסכנת נפשות.   אז זה לא טריוויאלי בוודאי ובדרך-כלל אנשים יכולים לקבל את זה רק באמצעות ספקים. 

דורון אבני:

כל תלונה שמגיעה אליי, היא מטופלת מיידית. 

היו”ר משה שרוני:

מיד, כן, 24 שעות. 

אריה אלדד:

יש עוד כמה שקרים מוסכמים במערכת הזאת ואחד מהם זה החסויות. החסויות הן פרסומות לכל דבר. אני פותח גלי-צה"ל ואני שומע שם פרסומת על תכניות בנקים, השקעות, קרנות השקעה. 


יש דברים שהם חיוביים למטרה ציבורית שלא למטרת רווח, אבל שם אתה שומע חסויות לדברים שהם למטרת רווח, פשוטו כמשמעו. ולכן אינני מבין באמת את הגבול העקרוני בין חסות לעניין מסחרי לפרסומת. העניין של אגרת רדיו וטלוויזיה זה אנכרוניזם שאינו מובן לי, אני לא מבין למה אני לא משלם אגרה על המגהץ שלי ואני משלם אגרה על מכשיר רדיו.

היו”ר משה שרוני:

זו אגרה רגרסיבית. 

אריה אלדד:

בשורה התחתונה אני תומך בזה שיאפשרו להם חסויות ולו כדי להאיץ את משרד האוצר להתחיל לעשות סדר בכל הנושא של חסויות ופרסומות ושידור ציבורי ושידור מסחרי. יש פה דבר שהגיע הזמן לבטל את העיוותים שלו.


הערוץ הזה הוא לפרסומת סמויה, וצריך לדעת מי מפקח על העניין הזה משום שאחד מחבריי הטובים יכול לפרסם שם את מרכולתו ודווקא אחר הוא שמפרסם. אנחנו צריכים לוודא שאין הטיות ואין פרסומת לא כל-כך סמויה, האיש מראה עד כמה הוא מנתח טוב ורופא שיניים טוב וסופו לעשות הון כתוצאה מהשידור אצלכם, אני לא ממש יודע איך לפתור את זה, אבל מישהו צריך גם לפקח על זה. 

היו”ר משה שרוני:

אני מקווה שערוץ הבריאות ינהג כשורה. 


חבר-הכנסת רן כהן, בבקשה:

רן כהן:

אדוני היו"ר, חברי הכנסת, אורחים נכבדים, אני חושב כמו שאול יהלום וכמו פרופ' אלדד שערוץ הבריאות היה צריך להיות בעצם ערוץ ציבורי. זה ממש אלמנטרי לערוץ ציבורי. לצערי הנורא יש גזירות שנופלות שעלינו משמים, בשמי משרד האוצר. 


אבל זה לא אומר שהערוץ הזה הוא לא חשוב – הערוץ הזה הוא חשוב משום שהוא נותן פלח נכון שהציבור צריך אותו. הוא יכול להיות בהחלט חיובי ולכן אני לא יכול להוריד מהאחריות את הצורך לקיים את הערוץ הזה. 


אני חושב שהכעס שמופגן כאן כלפי ערוץ 2 ו-10, הוא דבר לא נכון. כולנו למדנו בכלכלה שזה לא נכון שיש לך קופה מסוימת והשאלה אם יש עוד שמתחלק עליה. הערוץ הזה הוא לא ערוץ שמאיים על ערוץ 2. מי שעובר מערוץ 2 לערוץ הזה, רוצה לצפות בנושא מסוים של בריאות. 

היו”ר משה שרוני:

אגב, אולי נחליט שיהיו שני ערוצים מסחריים, מה יש? 

רן כהן:

אגב, יש כאלה שרוצים. אבל, זה לא נכון שהקופה היא קופת אחת, והשאלה כמה מתחלקים ממנה. הערוץ הזה יכול ליצור בנישות המסוימות גם פרסומות, חסויות שהם נושאים שהיום אין להם ביטוי כי אף אחד לא הולך לשם. אבל מי הולך לוותר על פרסומת בשני מיליון צופים, 50 אלף צופים שמה שמעניין אותם זה הבריאות?  אלא אם כן יש לו נגישות לענייני בריאות ואז יש חשיבות בכך שהאנשים שרוצים להתעניין בענייני בריאות, גם יצפו בנושאים שנוגעים לעניין הזה. 


ולכן לעניות דעתי, צריך לאפשר את זה. אני מצטרף בעניין הזה לעמדתו של נתן מאיר. זה חייב להיות מותנה בזה שמסרים שהממשלה רוצה להעביר לציבור צרכני צפיית הבריאות, יועברו בחינם על-ידי הערוץ הזה. אין שום סיבה בעולם שזה לא יהיה, לפחות נרוויח שירות לציבור שמעוניין לקבל מידע  על נושא הבריאות. אגב, המימון הזה לא קשה.

היו”ר משה שרוני:

תודה רבה. חבר-הכנסת ואסל טאהא, בבקשה:

ואסל טאהא:

רוב הדברים נאמרו, אבל רציתי להדגיש שהשידור של הערוץ הזה הוא שידור חשוב וצריך לעודד שידורים מסוג זה. זה לא רק רפואי, זה חינוך בריאותי חשוב לציבור. אם הציבור הזה מונה  50 אלף, כפי שאמרו החברים פה, גם לא צריך לזלזל ב-50 אלף אנשים שרוצים לראות ולהתחנך ולצפות בתכניות של טיפול מונע וכדומה.


נדמה לי שזאת לא סיבה שערוץ 2 רוצה את כל העוגה, כפי שאמר היו"ר, זה לא נכון, זה לא הגיוני וזה לא מוסרי אפילו. יש לעודד ערוצים מהסוג הזה, יש לאפשר להם להתקיים, יש לאפשר להם לשדר. 


ואני רוצה להדגיש עוד הערה שאמר חבר-הכנסת אלדד, שצריך שגם לערוץ עצמו תהיה ביקורת על הפרסומות. 

היו”ר משה שרוני:

תודה רבה. חבר-הכנסת רביץ, בבקשה:

אברהם רביץ:

אני עושה גילוי נאות, אין לי טלוויזיה בבית, כך שאני לא יודע להבחין בין החסות והפרסומת. כנראה שיש איזושהי הבחנה. 

אני רוצה להזדהות עם שלושה מהדוברים הקודמים, אל"ף, עם חבר-הכנסת לשעבר, יו"ר ועדת העבודה, הרווחה והבריאות לשעבר, שאול יהלום. ערוץ נקי, נו אז למה שלא ניתן לציבור לצפות בערוץ נקי. זה דבר אחד.

הדבר השני, אני מאוד מזדהה עם מה שאמר מר גיסין.  ופה אני רוצה טיפה להרחיב, צריך מאוד להיזהר ואני אצטרך גם כן להשתמש עם מה שאמר פרופ' אלדד, צריך מאוד להיזהר שהערוץ הזה יהיה בעד הלקוח ולא נגד. ואני אסביר מדוע, אני רואה לנגד עיניי את האפשרות לחסויות על-ידי גופים גדולים. מה זה, האזרח הפשוט יכול לתת חסות. 

זאת אומרת, אני רואה קופות חולים, עכשיו מי יעמוד מול קופות החולים? הרי אנחנו רוצים לתת שירות לציבור ולא לארגונים הגדולים שהם עלולים לרכוש חסויות. ואני הייתי רוצה, אני לא יודע איך להבטיח את זה, אולי על-ידי הצעתו של פרופ' אלדד, שיהיה באמת איזשהו פיקוח כמו שיש פיקוח על שאר הערוצים. יש הרי פיקוח, יש להם תנאי סף. 

היו”ר משה שרוני:

ראית שיש פיקוח על ניבולי פה וגסויות בערוצים? 

אברהם רביץ:

הרי הפיקוח עושה שיהיה ניבולי פה, השאלה מה יש בראש שלו, איזה צבע יש לראש שלו, כחול או אחר, לא יודע. לכן אני אומר, אני בעד הדבר הזה אבל אני באמת הייתי אומר, אדוני היו"ר, בוא נעשה איזשהו חושבים קצת. 

היו”ר משה שרוני:

נעשה בתקנות.

אברהם רביץ:

כן, תקנות שאכן הערוץ הזה יהיה למען הציבור ולא נגד הציבור.

היו”ר משה שרוני:

תודה רבה. חבר-הכנסת אמסלם, בבקשה:

חיים אמסלם:


תודה  אדוני היו"ר, חבריי חברי-הכנסת, האמת היא שרוב ככל הדברים כבר נאמרו על-ידי קודמיי. גם אני תומך שיהיה כזה ערוץ בריאות ולו רק שיפחית במעט את הצפייה בערוצים אחרים שהם בוודאי פחות טובים וגרועים יותר, זה כבר היה שכרנו.


אבל לו היתה דרך שהמדינה היתה מממנת ערוץ בריאות, אז זה היה נפלא וזה היה טוב. אבל אין דרך כזאת.  אז אילו היה דרך שאותם אלה שמוכרים חבילות של ערוצים למיניהם, היו מסתפקים בזה ונותנים את ערוץ הבריאות גם כן בתוך החבילה, אז גם היה עוד יותר טוב, אבל כנראה שזה גם לא הולך.


וכנראה שאין ברירה וצריך להשלים את זה בדרך של פרסומות וחסויות, אז אני חושב שאם אין ברירה, אני מצטרף לחבריי. 

אברהם רביץ:

לא פרסומות, חסויות. 

חיים אמסלם:


חסויות ואפילו גם פרסומים, השאלה היא אחרת, לו היה ניתן להגביל שהחסויות או הפרסומות הללו תהיינה אך ורק מענייני בריאות ומעניינים ששייכים לתכנים של אותו הערוץ. אז אני חושב שזו דרך ממוצעת ופשרה הגיונית ובזה גם אני תומך.

היו”ר משה שרוני:

תודה רבה. חבר-הכנסת אזולאי, בבקשה:

חיים אזולאי: 


אני שמעתי את דבריו של חבר-הכנסת לשעבר, שאול יהלום, בעניין הערוץ שהוא ערוץ נקי ולכן דווקא בגלל זה אני מבקש, אם יאושר היום שאנחנו כן מאשרים חסות, חשוב מאוד להמשיך באותה מדיניות של ערוץ נקי, שגם החסות תהיה נקיה על-מנת לאפשר לאותו ציבור להמשיך ולצפות. 


הדבר הנוסף בהחלט מתייחס לדבריה של ד"ר חרמש, נציגת ההסתדרות הרפואית, שבאמת שלא תיהיה פה סתירה בין הדברים. מצד אחד, אנחנו מדברים על ערוץ בריאות ומצד שני, יראו במקרה אחד טיפול שיניים ובמקרה אחר פרסום של עלית איך אוכלים סוכריות וגורמים נזק לשיניים. אז זה פשוט סתירה.


אז חשוב מאוד שהנושא הזה גם יילקח בחשבון.

היו”ר משה שרוני:

תודה רבה. חברת-כנסת שמטוב:

ליה שמטוב:

אני לא רוצה לחזור לדברים שנאמרו כבר פה, אבל אני היום משלמת עבור החבילה, כמו שאמרתם, 180 ₪ או 200 ₪ וזה כולל ערוץ 2 וערוץ 10. 

היו”ר משה שרוני:

את תגיעי גם ל-300 ₪. 

ליה שמטוב:

אתם יכולים להגיד 100 פעמים שזה חינם, אבל אני משלמת את זה על כל החבילה ולא משנה לי, ככה דורשים כי אני רוצה לראות טלוויזיה. אבל כשאני רואה ערוץ 2 או ערוץ 10 ואני רואה סרט טוב, אני רוצה לראות רק את הסרט, אני לא רוצה לראות כל חמש דקות את הפרסומות. ואני לא רוצה למשוך את זה לשלוש שעות.


אז אם ערוץ 10 וכל הערוצים מאפשרים לעצמם את זה אז תאפשרו לאנשים שרוצים לראות את הערוץ, שיראו.

היו”ר משה שרוני:

תודה רבה. גב' קרן גלייכר.

קרן גלייכר:


יש לי גם טלוויזיה בבית, אני קצת מכירה את הערוצים. אכן רוב הדברים נאמרו, אבל מה שחשוב לי להגיד שזה ערוץ שנכון לעכשיו אין לו תחליף, לא בתכנים של ערוץ 2 ולא בערוץ 10. וכפי שכבר אמרו, נכון שהוא עולה כסף אבל הוא מחיר סביר. 

לנו מאוד חשוב שהערוץ מהסוג הזה יישאר כי המשימה שלו היא חשבה לציבור ואין את התכנים האלה במקומות אחרים. ובצורת המימון כרגע אין דרך לאורך זמן שיהיו בו תכני מקור, והיינו רוצים שיהיו בו תכני מקור שיפנו לציבור הישראלי. הוא ערוץ חשוב ולכן חשוב שיהיה לו קיום.

היו”ר משה שרוני:

תודה רבה. כן, אדוני.

לאון צמן:


אני רוצה להתנצל מראש, אני הולך להעליב אתכם, אל תיעלבו. 

היו”ר משה שרוני:

אדוני, כאן לא מעליבים אנשים, אם אתה רוצה להעליב, אני אוציא אותך החוצה. שתדע, אני מודיע לך כרגע. 

לאון צמן:


תקשיב לי ואם תרצה, תוציא אותי, אין לי בעיה עם זה. יש פה עיוות, שוק הפרסום לא מתפרנס רק ערוץ 2 ו-10, יש פה ערוצים נוספים, יש את הערוץ הרוסי שזה ערוץ מאוד חשוב והוא מתפרנס מפרסומת ויש את ערוץ המוסיקה שהוא מתפרנס מפרסומת.


לפני שש שנים או שבע שנים המדינה ראתה שיש כשל בשוק בתחומים מסוימים, והחליטה לעשות מכרזים לערוצים ייעודיים. במסגרת הערוצים הייעודים החליטה שיהיה ערוץ חדשות, ערוץ מסורת, ערוץ בשפה הרוסית וכו' וכו'. היא לא החליטה שצריך להיות ערוץ בריאות, יכול להיות שעכשיו היא תבוא ותחליט שיהיה ערוץ בריאות וזה באמת מאוד חשוב.

 אני מברך על העבודה של אודי, הוא עושה עבודה חשובה. אבל צריך לעשות מכרז מסודר, צריך לבדוק את ההיבט הכלכלי מה זה עושה לערוצים האחרים ורק אחר-כך להחליט. אתם פה רוצים לחרוץ גורלות בדיון של שלוש דקות, רוצים לקחת פרנסה מהילדים שלי ולהעביר את זה למישהו אחר. זה לא הוגן, לא עושים דבר כזה. 

היו”ר משה שרוני:

תודה רבה, אדוני. 

שאול יהלום:

הוא לא העליב אותנו. 

היו”ר משה שרוני:

סיכום הישיבה:

1. הוועדה רואה חשיבות רבה בהעמקת הידע בקרב הציבור הרחב, בנושא בריאות, תזונה, אורח חיים בריא, ספורט ורפואה מונעת.

2. הוועדה רואה בערוץ הבריאות אמצעי חשוב להרחבת הידע בנושאים הקשורים לבריאות הציבור ובהגברת המודעות לנושא.

3. הוועדה ממליצה למועצה לשידורי כבלים ולווין לאשר שידורי חסויות בערוץ הבריאות בפיקוח משרד הבריאות וגורמים רלוונטיים נוספים. 
4. הוועדה מתנה את המלצתה לחסויות בהכללת ערוץ הבריאות במסגרת החבילה הבסיסית של מנויי הכבלים והלווין, ללא תוספת תשלום מצד המנוי. 
5. הוועדה קוראת למועצת הכבלים והלוויין להפעיל סמכותה להסדרת הערוץ הבריאות בכל. 
6. הוועדה קובעת כי שיתוף פעולה עם משרדי הממשלה בנושאי בריאות יהיו ללא תשלום. 
הצבעה

מי בעד ההחלטה? 

ההחלטה התקבלה פה אחד.

תודה רבה, אני מודה לכולם, הישיבה נעולה. 

הישיבה ננעלה בשעה 12:45. 

